 ທ່ານ Zarif ແລະທ່ານ Kerry ຫາທາງ ສ້າງຄວາມຄືບໜ້າ ແກ່ການເຈລະຈາ ດ້ານ​ນິວ​ເຄລຍ ຂອງ​ອີຣ່ານ
ທ່ານ Kerry ກຳລັງ​ຢູ່​ທີ່ ​ນະຄອນເຈ​ນິວາ ​ເພື່ອ​ໂອ້​ລົມ​ກັບທ່ານ Zariff ໃນການຫາທາງ​ເລັ່ງລັດ ​ການ​ເຈລະຈາ​ນາໆ​ຊາດ ກ່ຽວ​ກັບ​ໂຄງການ​ນິວ​ເຄລຍ ຂອງ​ອີຣ່ານ.
ລັດຖະມົນຕີການຕ່າງປະເທດສະຫະລັດ ທ່ານ John Kerry ກຳລັງຢູ່ທີ່ນະຄອນເຈນິວາ ເພື່ອໂອ້ລົມກັບລັດຖະມົນຕີການຕ່າງ ປະເທດຂອງອີຣ່ານ ທ່ານ Javad Zarif ເພື່ອເລັ່ງລັດການເຈ ລະຈານາໆຊາດ ກ່ຽວກັບໂຄງການນິວເຄລຍຂອງອີຣ່ານ ທ່ານ Kerry ໄດ້ກ່າວໃນຕົ້ນສັບປະດານີ້ວ່າ ການພົບປະກັນ ໃນວັນພຸດມື້ນີ້ ຈະເປັນໂອກາດໃຫ້ ພວກນັກການທູດ ຊັ່ງຊາ ເບິ່ງວ່າ ທັງສອງຝ່າຍຢູ່ໃນຂັ້ນໃດແລ້ວ ມັນໄດ້ເປັນເວລາ 2 ເດືອນແລ້ວ ນັບຕັ້ງແຕ່ອີຣ່ານ ແລະກຸ່ມ ປະເທດມະຫາອຳນາດຂອງໂລກ ທີ່ມີຮວມທັງ ສະຫະລັດ ອັງກິດ ຈີນ ຝຣັ່ງ ຣັດເຊຍ ແລະ ເຢຍຣະມັນ ໄດ້ຕັດສິນໃຈທີ່ຈະເລື່ອນການເຈລະຈາອອກໄປ ຫຼັງຈາກບໍ່ສາມາດບັນລຸການຕົກລົງກັນໄດ້ ພາຍໃຕ້ກຳນົດເສັ້ນຕາຍທີ່ເຂົາ ເຈົ້າຕັ້ງເອົາໄວ້ ໃນເດືອນພະຈິກນັ້ນ ປະຈຸບັນນີ້ ຍັງເຫຼືອປະມານ 6 ສັບປະດາ ກ່ອນຮອດເປົ້າໝາຍໃນການບັນລຸໂຄງຮ່າງຂອງ ຂໍ້ຕົກລົງ ເພື່ອແກ້ໄຂຄວາມວິຕົກກັງວົນກ່ຽວກັບຄວາມເປັນໄປໄດ້ໃນການນຳໃຊ້ທາງດ້ານທະຫານຂອງໂຄງການນິວເຄລຍອີຣ່ານ ທີ່ຈະແລກປ່ຽນກັບການຜ່ອນຜັນການລົງໂທດຕໍ່ ອີຣ່ານ ທີ່ມັນໄດ້ສ້າງຄວາມເສຍຫາຍໃຫ້ແກ່ເສດຖະກິດຂອງປະເທດນັ້ນ ເສັ້ນຕາຍ ໃນການຕົກລົງກັນຂັ້ນສຸດທ້າຍ ແມ່ນວັນທີ 1 ກໍລະກົດ